同盧拾遺過韋給事東山別業二十韻給事首春休沐維已陪遊及乎是行亦預聞命會無車馬不果斯諾
託身侍雲陛，昧旦趨華軒。遂陪鵷鴻侶，霄漢同飛翻。君子垂惠顧，期我于田園。側聞景龍際，親降南面尊。萬乘駐山外，順風祈一言。高陽多夔龍，荊山積璵璠。盛德啟前烈，大賢鐘後昆。侍郎文昌宮，給事東掖垣。謁帝俱來下，冠蓋盈丘樊。閨風首邦族，庭訓延鄉村。埰地包山河，樹井竟川原。巖端回綺檻，穀口開朱門。階下群峰首，雲中瀑水源。鳴玉滿春山，列筵先朝暾。會舞何颯遝，擊鐘彌朝昏。是時陽和節，清晝猶未暄。藹藹樹色深，嚶嚶鳥聲繁。顧己負宿諾，延頸慚芳蓀。蹇步守窮巷，高駕難攀援。素是獨往客，脫冠情彌敦。